רמון (כפר)

**רמוּן** (בערבית: **رمّون**) הוא כפר בנפת רמאללה ואל-בירה של הרשות הפלסטינית, בדרום השומרון, 12 ק"מ מזרחית לרמאללה ו-3 ק"מ דרומית לטייבה. כפרים סמוכים אחרים דיר דיבוואן מדרום-מערב, ביתין ממזרח ועין יברוד מצפון-מזרח.

רמון הוא אחד מארבעת הכפרים (השכנים) שנקראים בשם **בני סאלם**. שלושת האחרים הם: אל-טייבה, דיר ג'ריר וכפר מאלכּ.

## מקור השם
ואן דר ולדה (1854) הניח שרמון הוא המקום המוזכר בתנ"ך כ"רימון", ובסמוך אליו סלע הרימון. החוקר הצרפתי ויקטור גרן ביקר ברמון בשנת 1863, וקישר גם כן את רמון לסלע הרימון, המוזכר הן במקרא והן אצל יוסף בן מתתיהו בספרו קדמוניות היהודים. ועל שם כך הוקם הישוב רימונים בקרבתו.

יש הסבורים שרמון היא הכפר רימון המוזכר במפת מידבא, הנמצא במרחק של חמישה עשר ק"מ מצפון לירושלים, בין בית אל ובין יריחו. 

תושבי הכפר סבורים ששם המקום ניתן לו על שום מטעי הרימונים שהיו בו. ויש ביניהם שטוענים שמקור השם הוא שמו של אל שמי שסימלו היה פרח הרימון.

## היסטוריה וארכאולוגיה
בכפר נמצאו שרידים מתקופות הברזל העליונה, ההלניסטית, הרומית, הביזנטית, הצלבנית האיובית והממלוכית, ובהם פסיפסים ובורות קדומים.

שרידים ביזנטיים, צלבניים, איוביים, ממלוכים ועות'מאניים נמצאו בכפר, כולל פסיפס במסגד הכפר, מערת קבורה עתיקה ובור סניטרי. מערת הקבורה מתוארכת לתקופה הביזנטית ובה נמצאו מנורות חרס, סנדלים ומדליונים המכילים אלמנטים נוצריים.

### התקופה העות'מאנית

החוקר הצרפתי ויקטור גרן ביקר ברמון בשנת 1863, וכתב כי בכפר חיים חמש מאות איש. הוא ציין כי במקום מדרוני גיר ובהם מערות רבות, המשמשות כמחסה לרועים ולעדריהם. גרן זיהה בכפר מספר בורות מים עתיקים חצובים בסלע, ובתים בהן משובצות אבני גזית אחדות מסותתות סיתות שוליים, וכאמור לעיל, הוא קישר את המקום לסלע הרימון, המוזכר הן במקרא והן אצל יוסף בן מתתיהו בספרו קדמוניות היהודים.

בשנת 1800 לערך פרצה קטטה גדולה בכפר וחלק מהתושבים עזבו למקומות אחרים.

## אוכלוסייה
תושבי הכפר סבורים שמוצאם הוא מהחג'אז ותימן. אין פרטים על מועד הגעתם.

שלושת המשפחות העיקריות בכפר הן: אל-שוּח'ה (الشوخه), אל-כוחלה (الكحله) ומשפחת אל-ת'בְּתה (الثبته).

## אדמות ותשתיות
בסקר הכפרים שערך המנדט הבריטי בשנת 1945 היה שטח הכפר 30,043 דונם, מתוכם היה הכפר היה בנוי על 61 דונם, 9,519 דונם שימשו לחקלאות ויתר ה־20,463 דונם - היו אדמות בּוּר.

הכפר חובר לרשת שהוקמה על ידי חברת החשמל המזרח-ירושלמית מ־1967.

ב־1968 חובר הכפר לרשת המים של ירושלים, רמאללה ואל בירה.

לאחר הסכמי אוסלו משנת 1995 סווגו כ-434 דונם (1.6% משטח הכפר) כשטח A, כ־7,370 דונם (27% משטח הכפר) כשטח B, ורוב השטח, כ־19,538 דונם (71.4% מכלל השטח), סווג כשטח C.
אין התנחלויות ישראליות על אדמות כפר רמון, אך יש שתי התנחלות שהוקמו קרוב לכפר: רימונים ממזרח ועפרה ממערב. מתוך אדמות הכפר הופקעו 27 דונם להקמת מחנה צבאי ממזרח לכפר ובנוסף נסללו על אדמות הכפר שני "כבישים עוקפים": כביש 458 וכביש 449. לכל אורך התוואים של שני הכבישים צה"ל יצר חיץ מכל צד של כביש, וכך איבדו תושבי הכפר מאות דונם של אדמה חקלאית. באזור הכפר הקימו המתנחלים מספר חוות חקלאיות.

## טרור
בינואר 2024 קרא המואזין בכפר לכבוש חוות יהודיות סמוכות, כהזדהות עם "המוג'אהדין שנלחמים בעזה". כ-100 תושבים ניסו לבצע לינץ' ברועה צאן יהודי, וגרם לחיכוך בין המתנחלים לבין תושבי הכפר, רואה הצאן שנפצע קל פונה לבית החולים. כוחות צה"ל שהוזעקו למקום נתקלו בירי שבוצע לעברם מכיוון הכפר, וביצעו ירי כנגד המחבלים ועצרו אותם, לצד פעילות נגד גורמי הטרור בכפר. 

## קישורים חיצוניים

* Welcome To Rammun
* Survey of Western Palestine, Map 14:    IAA, Wikimedia commons
* Rammun Village (Fact Sheet), המכון למחקר יישומי - ירושלים (ARIJ)
*  Rammun Village Profile, Applied Research Institute - Jerusalem (ARIJ)
*  Rammun aerial photo, Applied Research Institute - Jerusalem (ARIJ)
* Locality Development Priorities and Needs in Rammun Village, Applied Research Institute - Jerusalem (ARIJ)
* 

## הערות שוליים

קטגוריה:הרשות הפלסטינית: יישובים
קטגוריה:נפת רמאללה ואל-בירה
קטגוריה:יישובים ערביים המשמרים שם עברי